Ai
24 di Zenâr si è tignût a Ankara il secont congrès dal HDP, il
Partît Democratic dal Popul, che al fâs di riferiment politic pe
comunitât curde che e vîf intal stât turc, ma ancje pe part plui
progressiste de popolazion turche. L’apontament al è colât intun
moment dramatic pe popolazion curde, cun diviersis citâts che si
cjatin sot assedi e distrets intîrs declarâts “areis di sigurece”
là che l’esercit turc e lis fuarcis di polizie, cu la scuse de
lote cuintri dal PKK, a tegnin in ostaç dute la popolazion e a son
autôrs di sassinaments e violencis cuintri di civîi. Ancje fûr de
aree plui cjalde, lis organizazions curdis e il stes HDP a son al
centri di agressions de bande di nazionaliscj turcs e di persecuzions
poliziâls o judiziariis. Intant de presidence Erdogan, di fat, a van
dilunc a cressi lis misuris autoritariis e la repression di ogni
forme di dissidence. Al congrès a partecipavin sei rapresentancis
curdis rivadis di Sirie, Iraq e Iran, sei delegazions internazionâls
tant che chê de Aleance Libare Europeane che e à confermât la sô
poie ae cause curde e l’impegn a lavorâ intes istituzions
europeanis par fermâ l’autoritarisim di Erdogan e la repression
des organizazions e des comunitâts curdis.
Font:
EFA,
27/01/16
kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn plt_Latn unk